CELEX: 32005D0408
Language: el
Date: 2003-11-11 00:00:00
Title: 2005/408/EK: Απόφαση της Επιτροπής, της 11ης Νοεμβρίου 2003, με την οποία κηρύσσεται μία πράξη συγκέντρωσης συμβιβάσιμη με την κοινή αγορά και τη συμφωνία για τον ΕΟΧ (Υπόθεση COMP/M.2621 — SEB/Moulinex) [κοινοποιηθείσα υπό τον αριθμό Ε(2003) 4157]   (Κείμενο που παρουσιάζει ενδιαφέρον για τον ΕΟΧ)

1.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 138/18
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 11ης Νοεμβρίου 2003
   με την οποία κηρύσσεται μία πράξη συγκέντρωσης συμβιβάσιμη με την κοινή αγορά και τη συμφωνία για τον ΕΟΧ
   (Υπόθεση COMP/M.2621 — SEB/Moulinex)
   [κοινοποιηθείσα υπό τον αριθμό Ε(2003) 4157]
   (Το κείμενο στη γαλλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2005/408/ΕΚ)
   Στις 11 Νοεμβρίου 2003, η Επιτροπή εξέδωσε απόφαση που αφορά υπόθεση στο πλαίσιο του κανονισμού (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, σχετικά με τον έλεγχο των πράξεων συγκέντρωσης μεταξύ επιχειρήσεων (1), και ιδίως το άρθρο 8 παράγραφος 2. Μία μη εμπιστευτική έκδοση του πλήρους κειμένου της απόφασης βρίσκεται στη γλώσσα του πρωτοτύπου της υπόθεσης και στις γλώσσες εργασίας της Επιτροπής στο δικτυακό τόπο της ΓΔ COMP στην ακόλουθη διεύθυνση http://europa.eu.int/comm/competition/index_en.html
   
               (1)
            
            
               Η παρούσα υπόθεση αφορά την ανάληψη του ελέγχου ορισμένων στοιχείων του ενεργητικού της εταιρείας Moulinex από μέρους της εταιρείας Seb (εμπορικά σήματα, ορισμένα μέσα παραγωγής και ορισμένες θυγατρικές εμπορικές εταιρείες), πράξη που κοινοποιήθηκε στην Επιτροπή στις 13 Νοεμβρίου 2001, βάσει του άρθρου 4 του κανονισμού (ΕΟΚ) αριθ. 4064/89.
            
         
               (2)
            
            
               Η Seb και η Moulinex είναι δύο γαλλικές επιχειρήσεις που λειτουργούν στον τομέα των μικρών ηλεκτρικών οικιακών συσκευών. Και οι δύο λειτουργούν στον τομέα αυτό σε παγκόσμιο επίπεδο. Η Seb διοχετεύει τα προϊόντα της στο εμπόριο κυρίως με δύο παγκοσμίως γνωστά εμπορικά σήματα το «Tefal» και το «Rowenta» και η Moulinex με τα διεθνή εμπορικά σήματα «Moulinex» και «Krups».
            
         
               (3)
            
            
               Η αγορά στοιχείων του ενεργητικού της Moulinex από μέρους της Seb πραγματοποιήθηκε στο πλαίσιο αναγκαστικής διαχείρισης του ομίλου Moulinex. Η παρούσα συγκέντρωση αποτέλεσε αντικείμενο δύο αποφάσεων της Επιτροπής με ημερομηνία 8 Ιανουαρίου 2002. Με την πρώτη, η Επιτροπή παρέπεμψε στις γαλλικές αρχές που είναι αρμόδιες για τον ανταγωνισμό την εξέταση των επιπτώσεων στον ανταγωνισμό στη Γαλλία δυνάμει του άρθρου 9 του κανονισμού για τις συγκεντρώσεις. Με τη δεύτερη, δυνάμει του άρθρου 6 παράγραφος 2 του κανονισμού για τις συγκεντρώσεις, επέτρεψε την πράξη στις άλλες χώρες με την επιφύλαξη χορήγησης άδειας χρήσης του εμπορικού σήματος Moulinex σε ανεξάρτητους τρίτους στις εννέα χώρες του Ευρωπαϊκού Οικονομικού Χώρου/Βέλγιο, Νορβηγία, Κάτω Χώρες, Γερμανία, Αυστρία, Πορτογαλία, Σουηδία, Δανία και Ελλάδα). Το Πρωτοδικείο των Ευρωπαϊκών Κοινοτήτων ακύρωσε την τελευταία αυτή απόφαση όσον αφορά τις χώρες που δεν είχαν αναλάβει δεσμεύσεις: την Ισπανία, τη Φινλανδία, την Ιρλανδία, την Ιταλία και το Ηνωμένο Βασίλειο (2). Στην παρούσα απόφαση εξετάζεται εκ νέου η επίδραση της πράξης αυτής στον ανταγωνισμό στις πέντε αυτές χώρες.
            
         
               (4)
            
            
               Η Συμβουλευτική Επιτροπή για θέματα συγκεντρώσεων επιχειρήσεων, κατά την 120ή συνεδρίασή της, στις 3 Νοεμβρίου 2003, εξέδωσε ομόφωνα ευνοϊκή γνώμη για το σχέδιο απόφασης της Επιτροπής με στόχο την έκδοση απόφασης χορήγησης άδειας.
            
         
               (5)
            
            
               Σε έκθεσή του της 4ης Νοεμβρίου 2003 ο σύμβουλος ακροάσεων έκρινε ότι το δικαίωμα ακρόασης των δύο μερών είχε τηρηθεί.
            
         I.   ΚΑΘΟΡΙΣΜΟΣ ΤΩΝ ΣΥΓΚΕΚΡΙΜΕΝΩΝ ΑΓΟΡΩΝ
   
               (6)
            
            
               Η απόφαση περιορίζει μία αγορά προϊόντων ανά κατηγορία μικρών ηλεκτρικών συσκευών δεδομένου ότι το καθένα απ’ αυτά έχει διαφορετική χρήση και λειτουργία. Οι αγορές προϊόντων είναι δεκατρείς: φριτέζες, φουρνάκια, φρυγανιέρες, τοστιέρες-σαντουιτσιέρες και βαφλιέρες, συσκευές για φιλικά γεύματα, ηλεκτρικές ψησταριές και ψηστιέρες, συσκευές παρασκευής ρυζιού και ατμομάγειρες, ηλεκτρικές καφετιέρες φίλτρου, βραστήρες, εσπρεσιέρες, ηλεκτρικές συσκευές παρασκευής γευμάτων, ηλεκτρικά σίδερα/ατμογεννήτριες και συσκευές προσωπικής φροντίδας.
            
         
               (7)
            
            
               Οι αγορές από γεωγραφική άποψη είναι εθνικής διάστασης. Το Ηνωμένο Βασίλειο και η Φινλανδία αντιμετωπίζουν ωστόσο ομοιογενείς συνθήκες αγοράς. Δεδομένου ότι τα εμπορικά σήματα και οι τιμές είναι ταυτόσημες, ένας προμηθευτής μίας από αυτές τις δύο χώρες δεν μπορεί να ασκήσει αυτόνομη πολιτική όσον αφορά τις τιμές γιατί οι παραγγελίες του θα περάσουν στη γειτονική χώρα. Οι δύο αυτές χώρες θεωρείται, ως εκ τούτου, ότι αποτελούν μία μόνη αγορά από γεωγραφική άποψη για τα συγκεκριμένα προϊόντα.
            
         II.   ΑΝΑΛΥΣΗ ΤΩΝ ΑΓΟΡΩΝ
   
               (8)
            
            
               Η ανταγωνιστική θέση της εταιρείας Seb εξετάζεται στις ακόλουθες χώρες ή περιφέρειες: Ισπανία, Φινλανδία, Ιταλία και Ηνωμένο Βασίλειο/Ιρλανδία.
            
         Ανταγωνιστικό δυναμικό της Moulinex
   
               (9)
            
            
               Οι πωλήσεις της Moulinex παρουσίασαν μεγάλη μείωση το 2001 και το 2002 σε σχέση με το 2000 μετά από δυσχέρειες που προκάλεσε η πτώχευση του ομίλου. Η Επιτροπή μελέτησε το κατά πόσον η πτώση αυτή ήταν διαρθρωτική ή εάν η Moulinex είχε δυναμικό ανάκτησης της προηγούμενης θέσης της.
            
         
               (10)
            
            
               Προκύπτει από την έρευνα αγοράς ότι η ικανότητα της Moulinex να ανακτήσει τα απολεσθέντα τμήματα της αγοράς δεν θα εξαρτηθεί μόνο από την αξία των εμπορικών σημάτων όπως θα προκύψουν από τη συγκέντρωση, αλλά και από άλλους παράγοντες όπως η ικανότητα εμπορικής και χρηματοοικονομικής καινοτομίας του νέου ιδιοκτήτη της. Το δυναμικό ανάκτησης που πρέπει να ληφθεί υπόψη κατά την ανάλυση του ανταγωνισμού μειώνεται, ως εκ τούτου, από την επίδραση άλλων παραγόντων γιατί αυτοί δεν φαίνεται να έχουν άμεση σχέση αιτίου αποτελέσματος με την παρούσα συγκέντρωση.
            
         
               (11)
            
            
               Επιπλέον, η Επιτροπή θεωρεί ότι εφόσον η εταιρεία Moulinex σταμάτησε τη δραστηριότητά της, η πιθανότητα να ανακτήσει τα τμήματα της αγοράς του 2000 είναι ιδιαίτερα περιορισμένη. Ακόμα δε περισσότερο λόγω του ότι τμήματα της αγοράς καταλήφθηκαν από τους ανταγωνιστές της οι οποίοι ήταν ήδη ισχυροί στις αγορές των μικρών ηλεκτρικών οικιακών συσκευών όπως η Philips, η Braun, ή Delonghi ή/και λόγω του ότι η Moulinex και η Krups δεν θεωρούνται ως απαράκαμπτα εμπορικά σήματα από πλευράς διανομής.
            
         Μέθοδος ανάλυσης
   
               (12)
            
            
               Για καθεμία από τις σχετικές αγορές, η Επιτροπή προέβη σε ανασύσταση των τμημάτων της αγοράς βάσει των δηλώσεων πώλησης των περισσοτέρων ανταγωνιστών που λειτουργούν στην αγορά.
            
         
               (13)
            
            
               Σε καθεμία από τις εξετασθείσες περιφέρειες, εξετάζονται στην απόφαση οι επιδράσεις της πράξης τόσο από πλευράς οριζόντιας (επιδράσεις της συνδυασμένης ισχύος της νέας οντότητας ανά αγορά), όσο και μη οριζόντιας (επίδραση της συνδυασμένης ισχύος της νέας οντότητας σε όλον τον τομέα των μικρών ηλεκτρικών οικιακών συσκευών ακόμα και ελλείψει επικάλυψης σε μία συγκεκριμένη αγορά).
            
         
               (14)
            
            
               Για να έχει αρνητικές μη οριζόντιες συνέπειες για τον ανταγωνισμό ο συνδυασμός της Seb με την ανάληψη στοιχείων του ενεργητικού της Moulinex θα πρέπει:
               
                           —
                        
                        
                           η νέα οντότητα να διαθέτει ένα χαρτοφυλάκιο εμπορικών σημάτων που θα της παρέχουν τη δυνατότητα να αποκομίσει σημαντικό πλεονέκτημα από πλευράς ανταγωνισμού σε ολόκληρη την αγορά των μικρών ηλεκτρικών οικιακών συσκευών,
                        
                     
                           —
                        
                        
                           και εκ συγκέντρωσης οντότητα να διαθέτει θέσεις ισχύος στις αγορές στις οποίες μπορεί να στηριχθεί για να δημιουργήσει ή να ενισχύσει τη δεσπόζουσα θέση της σε τρίτες αγορές. Οι θέσεις αυτές ισχύος μπορούν είτε να είναι συνέπεια της συγκέντρωσης είτε να επιτυγχάνονται από κάποιο από τα δύο μέρη.
                        
                     
         
               (15)
            
            
               Όσον αφορά την εξέταση των οριζόντιων συνεπειών, η Επιτροπή διάρθρωσε την απόφασή της ως ακολούθως: i) οι αγορές όπου τα μέρη κατέχουν από κοινού τμήμα αγοράς κάτω του 25 %, ii) οι αγορές με μη σημαντικές επικαλύψεις και iii) οι αγορές με σημαντική επικάλυψη και τμήμα από κοινού αγοράς άνω του 25 %.
            
         
               (16)
            
            
               Έτσι, βάσει της τροπολογίας αυτής προκύπτει ο ακόλουθος πίνακας.
               
                            
                        
                        
                           Αγορές όπου τα μέρη κατέχουν τμήμα της αγοράς κάτω του 25 %
                        
                        
                           Αγορές όπου οι επικαλύψεις δεν είναι σημαντικές
                        
                        
                           Αγορές με τμήμα από κοινού αγοράς άνω του 25 %
                        
                     
                           Ισπανία
                        
                        
                           Εσπρεσιέρες, καφετιέρες, ψησταριές/ψηστιέρες, ατμομάγειρες, τοστιέρες- σαντουιτσιέρες/βαφλιέρες, φριτέζες, ηλεκτρικά σίδερα/ατμογεννήτριες, συσκευές προσωπικής φροντίδας.
                        
                        
                           Συσκευές παρασκευής γευμάτων, συσκευές για φιλικά γεύματα.
                        
                        
                           Φρυγανιέρες, βραστήρες, φουρνάκια.
                        
                     
                           Φινλανδία
                        
                        
                           Ηλεκτρικά σίδερα/ατμογεννήτριες, ατμομάγειρες, φρυγανιέρες, καφετιέρες, φριτέζες, συσκευές για φιλικά γεύματα, συσκευές προσωπικής φροντίδας.
                        
                        
                           Εσπρεσιέρες, ψησταριές/ψηστιέρες, συσκευές παρασκευής γευμάτων.
                        
                        
                           Φουρνάκια, βραστήρες, τοστιέρες-σαντουιτσιέρες/βαφλιέρες.
                        
                     
                           Ιταλία
                        
                        
                           Εσπρεσιέρες, φριτέζες, φουρνάκια, φρυγανιέρες, συσκευές προσωπικής φροντίδας.
                        
                        
                            
                        
                        
                           Βραστήρες, συσκευές για φιλικά γεύματα, τοστιέρες-σαντουιτσιέρες/βαφλιέρες, ατμομάγειρες, συσκευές παρασκευής γευμάτων, ηλεκτρικά σίδερα, ατμογεννήτριες, καφετιέρες, ψησταριές/ψηστιέρες.
                        
                     
                           Ηνωμένο Βασίλειο/Ιρλανδία
                        
                        
                           Φρυγανιέρες, βραστήρες, φουρνάκια, καφετιέρες, τοστιέρες-σαντουιτσιέρες/βαφλιέρες, ψησταριές/ψηστιέρες, συσκευές παρασκευής γευμάτων, συσκευές προσωπικής φροντίδας.
                        
                        
                           Εσπρεσιέρες, ηλεκτρικά σίδερα/ατμογεννήτριες.
                        
                        
                           Συσκευές για φιλικά γεύματα, ατμομάγειρες, φριτέζες.
                        
                     
         
               (17)
            
            
               Για τις ανάγκες της παρούσας περίληψης, μόνο οι αγορές που ανήκουν στην τρίτη κατηγορία αποτελούν αντικείμενο λεπτομερών σχολίων. Στην απόφαση συνάγεται ότι απουσία κινδύνου δημιουργίας ή ενίσχυσης δεσπόζουσας θέσης στις αγορές όπου τα μέρη κατέχουν τμήμα κάτω του 25 % και στις αγορές όπου το προστιθέμενο τμήμα της αγοράς δεν είναι σημαντικό.
            
         A.   Οι ισπανικές αγορές
   
               (18)
            
            
               Στις αγορές των μικρών ηλεκτρικών οικιακών συσκευών, η προσφορά αποτελείται από ανταγωνιστές με ισχυρή διεθνή παρουσία όπως η Philips ([15 έως 20] % των πωλήσεων στις αγορές των μικρών ηλεκτρικών οικιακών συσκευών), η Seb [10 έως 20] %* (3), η Braun [15 έως 20] %, η BSH [0 έως 5] %, η De Longhi [0 έως 5] %. Οι τοπικές εταιρείες έχουν μία μικρότερη συνολική παρουσία: πρόκειται για την Taurus [5 έως 10] %, τη Jata, τη Solac και τη Fagor με ([0 έως 5] % η καθεμία).
            
         
               (19)
            
            
               Η ζήτηση συγκεντρώνεται μάλλον και ικανοποιείται μέσω των ακόλουθων δομών διανομής: υπεραγορών (Carrefour, Auchan, Hipercor), μεγάλων καταστημάτων (El Corte Inglés), ειδικών καταστημάτων (Media Markt) και των μικρών παραδοσιακών εμπορικών καταστημάτων τα περισσότερα από τα οποία είναι οργανωμένα γύρω από ομίλους πωλήσεων (Densa, Gentesa, Segesa).
            
         
               (20)
            
            
               Οι πωλήσεις της Moulinex μειώθηκαν σημαντικά μεταξύ του 2000 και 2002. Η μείωση αυτή των πωλήσεων έφθασε τουλάχιστον το 20 % σε καθεμία από τις συγκεκριμένες αγορές. Ακόμα και αν το γόητρο της Moulinex και της Krups ουδόλως εθίγησαν έναντι των τελικών καταναλωτών, το δυναμικό ανάκτησης που έχουν τα εμπορικά αυτά σήματα φαίνεται ωστόσο περιορισμένο λόγω της παγίωσης των ανταγωνιστών της νέας οντότητας στις αγορές.
            
         
               (21)
            
            
               Οι κίνδυνοι δημιουργίας ή ενίσχυσης δεσπόζουσας θέσης θα πρέπει να αποκλεισθούν στις ακόλουθες αγορές (όπου το τμήμα της από κοινού αγοράς υπερβαίνει το 25 % και υπάρχει σημαντική επικάλυψη): φρυγανιέρες, βραστήρες και φουρνάκια.
            
         
               (22)
            
            
               Στις αγορές των φρυγανιέρων και των βραστήρων, η Seb θα κατέχει τμήματα της αγοράς από [20 έως 30] %*. Η συγκέντρωση δεν θα καταλήξει σε συνδυασμό των απαράκαμπτων εμπορικών σημάτων (η Moulinex από μόνη της αποτελεί απαράκαμπτο εμπορικό σήμα για τις φρυγανιέρες και η Tefal για τους βραστήρες). Ο συνδυασμός Seb-Moulinex θα αντιμετωπίσει ανταγωνιστές που κατέχουν σημαντικά τμήματα της αγοράς (από [15 έως 20] % το πολύ) και διαθέτουν φημισμένα εμπορικά σήματα. Για το λόγο αυτό, είναι σχεδόν απίθανο η Moulinex αν ανακτήσει το ανταγωνιστικό της δυναμικό του 2000. Εν πάση περιπτώσει, με ένα τμήμα μέγιστης από κοινού αγοράς από [25 έως 35 %], ελλείψει μη οριζόντιων συνεπειών και ενόψει σταθερά εγκατεστημένων ανταγωνιστών, μάλλον αποκλείεται η συγκέντρωση να καταλήξει σε δημιουργία ή ενίσχυση δεσπόζουσας θέσης στις αγορές αυτές.
            
         
               (23)
            
            
               Στην αγορά των μικρών φούρνων, η θέση της Seb φαίνεται εξέχουσα. Σύμφωνα με τα αριθμητικά στοιχεία που λήφθηκαν υπόψη, η νέα οντότητα θα κατέχει από [30 έως 40] % της ισπανικής αγοράς. Οι κύριοι ανταγωνιστές της είναι η De Longhi [20 έως 25] %, η Jata [5 έως 10] %, η Ufesa και η Severin ([5 έως 10] % η καθεμία). Οι εταιρείες αυτές παρότι κατέχουν τμήματα της αγοράς λιγότερο σημαντικά από τη νέα οντότητα διαθέτουν εξίσου απαράκαμπτες μάρκες και ευρύ φάσμα προϊόντων που καλύπτει όλες τις χωρητικότητες που κυκλοφορούν στην αγορά (10/12 λίτρα, 18/20 λίτρα, 26/28 λίτρα). Εξάλλου, οι τιμές παρουσιάζουν μία πτωτική τάση στην αγορά αυτή, δεδομένου ότι παρουσιάζονται όλο και νέα προϊόντα χωρίς ισχυρά προσκόμματα πρόσβασης στην αγορά. Τέλος, παρότι απουσιάζουν από την σχετική αγορά, οι φούρνοι μικροκυμάτων με ψηστιέρα αποτελούν σημαντικό ανταγωνιστικό εμπόδιο, η δε Moulinex διαθέτει περιορισμένο δυναμικό ανάκτησης της θέσης που κατείχε το 2000.
            
         
               (24)
            
            
               Η συγκέντρωση δεν επιτρέπει στη νέα οντότητα να επωφεληθεί από μη οριζόντιες συνέπειες. Το χαρτοφυλάκιο των εμπορικών σημάτων και των θέσεων ισχύος σε ορισμένες αγορές δεν είναι αρκετό για να της δώσει ώθηση, ιδίως λόγω της θέσης που κατέχουν οι ανταγωνιστές της σχετικά με τα δύο αυτά αντικείμενα.
            
         
               (25)
            
            
               Βάσει των προαναφερθέντων, η κοινοποιηθείσα πράξη δεν μπορεί να δημιουργήσει ή να ενισχύσει δεσπόζουσα θέση που να εμποδίζει τον πραγματικό ανταγωνισμό κατά τρόπο σημαντικό στις διάφορες αγορές των μικρών οικιακών ηλεκτρικών συσκευών στην Ισπανία.
            
         B.   Οι φινλανδικές αγορές
   
               (26)
            
            
               Γενικά, η Seb ([5-10] %* των πωλήσεων στις αγορές των μικρών ηλεκτρικών οικιακών συσκευών) είναι η τρίτη σε σειρά επιχείρηση των φινλανδικών αγορών, με απόσταση από τη Braun [10 έως 15] %* και κυρίως από τη Philips [25 έως 30] %*. Η AEG ([5 έως 10] %*) κατέχει, από την πλευρά της, θέσεις αντίστοιχες με εκείνες της νέας οντότητας. Οι Severin, De Longhi και BSH, καθώς και ορισμένες εθνικές επιχειρήσεις όπως η OBH/Nordica και η Rommelsbacher, λειτουργούν αλλά με λιγότερο σημαντικές θέσεις (μεταξύ 0 και 5 % η καθεμία), με σημαντική ωστόσο παρουσία σε αγορές ορισμένων ειδικά προϊόντων.
            
         
               (27)
            
            
               Η διανομή στη Φινλανδία είναι η πιο συγκεντρωμένη στην Ευρώπη. Η Kesko και η E.Partners πραγματοποιούν η καθεμία σχεδόν [20 έως 25] %* των πωλήσεων στον τελικό καταναλωτή. Η Stockman έχει επίσης σημαντική παρουσία, με [15 έως 20] %*.
            
         
               (28)
            
            
               Οι πωλήσεις της Moulinex κατέρρευσαν μεταξύ 2000 και 2002 (μείωση τουλάχιστον κατά 50 % σε καθεμία από τις συγκεκριμένες αγορές). Είναι σχεδόν απίθανο να ανακτήσει τα απολεσθέντα τμήματα της αγοράς δεδομένου i) του μεγέθους της μείωσης και ii) της παγίωσης της θέσης των ανταγωνιστών της οι οποίοι διαθέτουν ιδιαίτερα φημισμένα εμπορικά σήματα.
            
         
               (29)
            
            
               Ο κίνδυνος δημιουργίας ή ενίσχυσης δεσπόζουσας θέσης αποκλείεται για τις ακόλουθες αγορές (όπου τμήμα της μετά τη συγκέντρωση υπερβαίνει το 25 % και υπάρχει σημαντική επικάλυψη): φουρνάκια, βραστήρες και τοστιέρες-σαντουιτσιέρες/βαφλιέρες.
            
         
               (30)
            
            
               Οι αγορές των μικρών φούρνων και των τοστιερών-σαντουιτσιερών/βαφλιερών τοποθετούνται στην κατηγορία αυτή λόγω των σημαντικών τμημάτων της αγοράς που κατείχε η προς συγκέντρωση οντότητα το 2000 ([40 έως 50] %* και [20 έως 30] %* αντιστοίχως). Από τότε όμως, οι θέσεις αυτές έχουν σημαντικά μειωθεί φθάνοντας το 2002 τμήματα της αγοράς της τάξης του [0 έως 10] %* σε καθεμία από τις αγορές αυτές. Εξάλλου, η Severin παρουσίασε αύξηση για τα φουρνάκια από [30 έως 35] % σε [50 έως 55] %, ενώ πολλές επιχειρήσεις προτείνουν στους καταναλωτές μάρκες που θεωρούνται απαράκαμπτες στην αγορά των τοστιέρων-σαντουϊτσιέρων/βαφλιέρων. Επιπλέον, θα πρέπει να σημειωθεί ότι η Moulinex δεν έχει προς το παρόν αποσυρθεί από την αγορά των μικρών φούρνων.
            
         
               (31)
            
            
               Στην αγορά των βραστήρων, η νέα οντότητα εξακολουθεί να είναι η πρώτη επιχείρηση με τμήμα της αγοράς από [30 έως 40] %* τόσο το 2000 όσο και το 2002. Η σταθερότητα των θέσεων αυτών ερμηνεύεται από το γεγονός ότι η αύξηση των πωλήσεων της Seb αντιστάθμισε τη μείωση εκείνων της Moulinex. Η Philips με [20 έως 25] %, και, σε μικρότερο βαθμό η Braun και η Severin, αποτελούν σημαντικούς ανταγωνιστές που διαθέτουν ένα απαράκαμπτο εμπορικό σήμα, παγιωμένο λόγω των δυσχερειών της Moulinex και είναι σε θέση να λειτουργήσουν ως αντίβαρο της νέας οντότητας. Η Moulinex δεν αναφέρεται γενικά ως απαράκαμπτη μάρκα, πράγμα που καθιστά ελάχιστα πιθανή την ανάκτηση του ανταγωνιστικού δυναμικού της.
            
         
               (32)
            
            
               Η συγκέντρωση δεν επιτρέπει στη νέα οντότητα να επωφεληθεί από μη οριζόντια αποτελέσματα. Το χαρτοφυλάκιο εμπορικών σημάτων και η θέση ισχύος σε ορισμένες αγορές δεν επαρκούν για να τύχει ώθησης λόγω ιδίως της θέσης που κατέχουν οι ανταγωνιστές της, όσον αφορά τα δύο αυτά αντικείμενα.
            
         
               (33)
            
            
               Βάσει των προαναφερθέντων, η κοινοποιηθείσα πράξη δεν μπορεί να δημιουργήσει ή να ενισχύσει δεσπόζουσα θέση που να εμποδίζει σημαντικά τον πραγματικό ανταγωνισμό στην κοινή αγορά ή σε ουσιαστικό τμήμα της στις διάφορες αγορές των μικρών ηλεκτρικών οικιακών συσκευών στη Φινλανδία.
            
         Γ.   Οι ιταλικές αγορές
   
               (34)
            
            
               Η προσφορά στις αγορές των μικρών ηλεκτρικών οικιακών συσκευών χαρακτηρίζεται στην Ιταλία από την ισχυρή παρουσία της De Longhi ([20 έως 30] %* των πωλήσεων στις αγορές των μικρών ηλεκτρικών οικιακών συσκευών), που ακολουθείται από κοντά από τη νέα προς συγκέντρωση οντότητα Seb/Moulinex ([15 έως 25] %*), μετά την Braun και την Philips με ([5 έως 15] %* η καθεμία). Η BSH κατέχει μικρότερα τμήματα της αγοράς (λιγότερο από 5 % συνολικά). Οι εθνικές επιχειρήσεις έχουν γενικά μικρότερη παρουσία· μπορούν ωστόσο να κατέχουν σημαντική θέση σε ορισμένες αγορές. Πρόκειται για την Imetec (για τις συσκευές παρασκευής γευμάτων και τις τοστιέρες-σαντουιτσιέρες/βαφλιέρες), η Polti (ηλεκτρικά σίδερα) και η Saeco (70 % της αγοράς των εσπρεσιερών).
            
         
               (35)
            
            
               Η ζήτηση παρουσιάζει μία δομή ανάλογη με εκείνη της προσφοράς, αλλά λιγότερο συγκεντρωμένη. Περίπου τα δύο τρίτα της διανομής πραγματοποιούνται από μεγάλες εταιρείες διανομής, αγοραστικούς ομίλους ή ειδικευμένους διανομείς.
            
         
               (36)
            
            
               Οι πωλήσεις της Moulinex μειώθηκαν μεταξύ του 2000 και του 2002. Το δυναμικό ανάκτησής τους φαίνεται να περιορίζεται σημαντικά από την παρουσία ανταγωνιστών που διαθέτουν απαράκαμπτα εμπορικά σήματα και οι οποίοι επωφελήθηκαν από τις δυσχέρειες της Moulinex για να εισέλθουν και να παγιώσουν τη θέση τους στις αγορές αυτές.
            
         
               (37)
            
            
               Οι κίνδυνοι δημιουργίας ή ενίσχυσης κυρίαρχων θέσεων αποκλείονται στο σύνολο των αγορών όπου προκύπτει τμήμα της αγοράς ανώτερο του 25 % και σημαντική επικάλυψη, δηλαδή: των ηλεκτρικών σίδερων (ατμογεννητριών, των βραστήρων, των συσκευών φιλικών γευμάτων, των τοστιέρων-σαντουιτσιέρων/βαφλιέρων, των συσκευών παρασκευής γευμάτων, των καφετιέρων, των ψησταριών/ψηστιέρων και των ατμομαγείρων.
            
         
               (38)
            
            
               Η θέση της νέας οντότητας φαίνεται λιγότερο ισχυρή μεταξύ των οκτώ αγορών που προαναφέρθηκαν με ([20 έως 30] %* των πωλήσεων όσον αφορά τα ηλεκτρικά σίδερα (ατμογεννήτριες), επίπεδο ανάλογο με εκείνο της De Longhi. Θα πρέπει να σημειωθεί ότι η Moulinex είχε, κατά παράδοση, ασθενή θέση τόσο το 2000 όσο και το 2002. Τα προϊόντα της δεν διαθέτουν απαράκαμπτο εμπορικό σήμα. Αντίθετα, η θέση της νέας οντότητας είναι σημαντική λαμβανομένης υπόψη της κατάστασης των ανταγωνιστών της: Philips, Imetec και Polti οι οποίες κατέχουν [10 έως 15] % της αγοράς η καθεμία και διαθέτουν όλες απαράκαμπτα εμπορικά σήματα. Η νέα οντότητα δεν μπορεί με τη συγκέντρωση να συνδέσει με τα απαράκαμπτα εμπορικά της σήματα (Rowenta και ίσως λιγότερο Tefal) κάποιο νέο απαράκαμπτο εμπορικό σήμα.
            
         
               (39)
            
            
               Στις αγορές των βραστήρων, συσκευών φιλικών γευμάτων, τοστιερών-σαντουιτσιερών/βαφλιερών, συσκευών παρασκευής γευμάτων, καφετιερών και ψησταριών/ψηστιερών, το τμήμα της αγοράς της νέας οντότητας κυμαίνεται από [25 έως 35] %. Αποτελεί έτσι την πρώτη στη σειρά επιχείρηση. Σε καθεμία από τις αγορές αυτές, θα πρέπει να αντιμετωπίσει ανταγωνιστές οι οποίοι κατέχουν ανάλογα τμήματα της αγοράς και φημισμένα εμπορικά σήματα. Η ταυτότητα των ανταγωνιστών αυτών κυμαίνεται ανάλογα με τις αγορές. Λειτουργούν γενικά οι παραδοσιακές διεθνείς επιχειρήσεις (η Philips για τους βραστήρες, τις τοστιέρες-σαντουιτσιέρες/βαφλιέρες και τις συσκευές παρασκευής γευμάτων, η Braun για τους βραστήρες, τις τοστιέρες-σαντουιτσιέρες/βαφλιέρες, τις συσκευές παρασκευής γευμάτων και τις καφετιέρες, η Severin για τις συσκευές φιλικών γευμάτων, η De Longhi για τις τοστιέρες-σαντουιτσιέρες/βαφλιέρες, τις συσκευές παρασκευής γευμάτων και τις ψησταριές/ψηστιέρες) και οι τοπικές επιχειρήσεις (Imetec για τις τοστιέρες-σαντουιτσιέρες/βαφλιέρες). Γενικά, η συγκέντρωση δε συνδυάζει δύο απαράκαμπτα εμπορικά σήματα για καθεμία από τις αγορές αυτές. Σε ορισμένες αγορές, η Επιτροπή προέβη σε διεξοδικότερη ανάλυση (ανά φάσμα τιμών ή ανά είδος προϊόντων) για να επιβεβαιώσει την ανάλυση που διεξήγαγε σε ολόκληρη την αγορά.
            
         
               (40)
            
            
               Η αγορά των ατμομαγείρων είναι εκείνη όπου η νέα οντότητα διαθέτει την ευνοϊκότερη θέση με [35 έως 45] % των πωλήσεων. Η θέση της έχει προοδεύσει κατά 20 % από το 2000, χάρη στη βελτίωση των πωλήσεων της Seb. Ορισμένα γεγονότα οδήγησαν την Επιτροπή να σχετικοποιήσει τη διαπιστωθείσα θέση. Καταρχάς, το σημαντικό τμήμα των πωλήσεων της νέας οντότητας πραγματοποιείται μέσω ενός διανομέα πωλήσεων μέσω καταλόγου, της Esselunga. Η Seb εξαρτάται, ως εκ τούτου, ιδιαίτερα από το διανομέα αυτόν. Επίσης, η Moulinex δεν προβαίνει πλέον στην εμπορία των προϊόντων της· οι πωλήσεις είναι μόνο για την εξάντληση των αποθεμάτων της. Φαίνεται επίσης ότι η Seb δεν έχει κανένα σχέδιο ανάκαμψης για τα προϊόντα της Moulinex, η οποία δεν έχει απαράκαμπτο εμπορικό σήμα στην Ιταλία. Τέλος, έχουν αναπτυχθεί οι ανταγωνιστές, εκ των οποίων η Braun [10 έως15] % και η Girmi [5 έως 10] % οι οποίες έχουν μέσα σε δύο χρόνια τριπλασιάσει τις πωλήσεις τους.
            
         
               (41)
            
            
               Η συγκέντρωση δεν επιτρέπει στην νέα οντότητα να επωφεληθεί από μη οριζόντιες συνέπειες. Το χαρτοφυλάκιο εμπορικών σημάτων και η θέση ισχύος σε ορισμένες αγορές δεν επαρκούν για να τύχει ώθησης λόγω ιδίως της θέσης που κατέχουν οι ανταγωνιστές της, όσον αφορά τα δύο αυτά αντικείμενα.
            
         
               (42)
            
            
               Βάσει των προαναφερθέντων, η κοινοποιηθείσα πράξη δεν μπορεί να δημιουργήσει ή να ενισχύσει δεσπόζουσα θέση που να εμποδίζει σημαντικά τον πραγματικό ανταγωνισμό στην κοινή αγορά ή σε ουσιαστικό τμήμα της στις διάφορες αγορές των μικρών ηλεκτρικών οικιακών συσκευών στη Ιταλία.
            
         Δ.   Οι αγορές του Ηνωμένου Βασιλείου και της Ιρλανδίας
   
               (43)
            
            
               Μεγάλος αριθμός προμηθευτών λειτουργεί στις χώρες αυτές με γενικά ταυτόσημη θέση, γύρω στο 10 %. Πρόκειται για τις Braun, Seb, Philips, De Longhi, Morphy Richards και Salton. Κάπως λιγότερο σημαντικές είναι η BSH και η Home Product International (γύρω στο 5 %). Η πρωτοτυπία της βρετανικής αγοράς έγκειται στην παρουσία και τη φήμη τοπικών επιχειρήσεων, όπως η Morphy Richards, Salton και σε μικρότερο βαθμό η Home Product International.
            
         
               (44)
            
            
               Η διανομή είναι ιδιαίτερα συγκεντρωμένη λόγω ιδίως του γεγονότος της επιχείρησης που αποτελεί αναφορά στον τομέα αυτό της Argos ([30 έως 35] %* της αγοράς κατ’ αξίαν). Οι πέντε πρώτοι διανομείς πραγματοποιούν το ήμισυ των πωλήσεων.
            
         
               (45)
            
            
               Οι πωλήσεις της Moulinex μειώθηκαν σημαντικά μεταξύ του 2000 και 2002 –τουλάχιστον κατά 30 %– σε καθεμία από τις αγορές και άνω του 50 % στις περισσότερες. Η νέα οντότητα έχει ελάχιστες πιθανότητες να ανακτήσει τις θέσεις του 2002, λόγω της ιδιαίτερα ανταγωνιστικής κατάστασης της βρετανικής αγοράς. Η Moulinex θεωρείται μάρκα δεύτερης σειράς, ενώ το δυναμικό της Krups φαίνεται ανώτερο αλλά η παρουσία της είναι περιορισμένη σε ορισμένες αγορές, μεταξύ των οποίων η αγορά εσπρεσιερών.
            
         
               (46)
            
            
               Οι κίνδυνοι δημιουργίας ή ενίσχυσης δεσπόζουσας θέσης αποκλείεται σε όλες τις αγορές που προκύπτει τμήμα της αγοράς άνω του 25 % και σημαντική επικάλυψη, δηλαδή τις αγορές συσκευών φιλικών γευμάτων, ατμομαγείρων και φριτεζών.
            
         
               (47)
            
            
               Διαπιστώνεται ότι στις τρεις αυτές αγορές οι θέσεις της Moulinex μειώθηκαν σημαντικά μεταξύ του 2000 και του 2002. Από [5 έως 15] %* έπεσαν σε ποσοστά που δεν υπερβαίνουν το 5 %, έως και σε μηδενικά όταν η Moulinex απεσύρθη (συσκευές φιλικών γευμάτων). Έτσι, παρότι η Seb Κατέχει σημαντικές θέσεις ([30 έως 35] % για τους ατμομάγειρες, [25 έως 35] % για τις φριτέζες και [10 έως 15] % για τις συσκευές φιλικών γευμάτων), οι θέσεις αυτές δεν θα ενισχυθούν από τη συγκέντρωση. Θα πρέπει να αντιμετωπίσει σε καθεμία από τις αγορές αυτές ανταγωνιστές που κατέχουν απαράκαμπτα εμπορικά σήματα ενώ η συγκέντρωση δεν θα της παράσχει κανένα επιπλέον. Νέες επιχειρήσεις έχουν εξάλλου εμφανιστεί στις αγορές αυτές, μεταξύ των οποίων για τους ατμομάγειρες: η Russel Hobbs, η Hinari και η Magimix. Οι εταιρείες αυτές πραγματοποίησαν αμέσως πωλήσεις υψηλότερες απ’ ό,τι η Moulinex το 2000. Στην αγορά των φριτέζων, μία ανάλυση ανά τεταρτημόριο ποσοστών επιβεβαιώνει τα συμπεράσματα που έχουν συναφθεί σχετικά με την όλη αγορά. Έτσι, στα χαμηλότερα τεταρτημόρια επιβεβαιώθηκε ότι κυκλοφορούν οι μάρκες του διανομέα.
            
         
               (48)
            
            
               Η συγκέντρωση δεν επιτρέπει στη νέα οντότητα να επωφεληθεί από μη οριζόντιες συνέπειες. Το χαρτοφυλάκιο εμπορικών σημάτων και η θέση ισχύος σε ορισμένες αγορές δεν επαρκούν για να τύχει ώθησης λόγω ιδίως της θέσης που κατέχουν οι ανταγωνιστές της, όσον αφορά τα δύο αυτά αντικείμενα.
            
         
               (49)
            
            
               Βάσει των προαναφερθέντων, η κοινοποιηθείσα πράξη δεν μπορεί να δημιουργήσει ή να ενισχύσει δεσπόζουσα θέση που να εμποδίζει σημαντικά τον πραγματικό ανταγωνισμό στην κοινή αγορά ή σε ουσιαστικό τμήμα της στις διάφορες αγορές των μικρών ηλεκτρικών οικιακών συσκευών στη Ιρλανδία.
            
         III.   ΣΥΜΠΕΡΑΣΜΑ
   
               (50)
            
            
               Για τους προαναφερθέντες λόγους, η Επιτροπή αποφάσισε να μην αντιταχθεί στην κοινοποιηθείσα πράξη και να την κηρύξει συμβιβάσιμη με την κοινή αγορά και τη συμφωνία για τον ΕΟΧ, με την επιφύλαξη της ανάληψης των δεσμεύσεων που προτάθηκαν στο πλαίσιο της πρώτης διαδικασίας (4). Η απόφαση αυτή λαμβάνεται βάσει του άρθρου 8 παράγραφος 2 του κανονισμού (ΕΟΚ) αριθ. 4064/89 του Συμβουλίου και του άρθρου 57 της συμφωνίας για τον ΕΟΧ.
            
         
      (1)  ΕΕ L 395 της 30.12.1989, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1310/97 (ΕΕ L 180 της 9.7.1997, σ. 1).
   
      (2)  Απόφαση του Πρωτοδικείου στην υπόθεση T114/02 – BaByliss SA κατά Επιτροπής των Ευρωπαϊκών Κοινοτήτων.
   
      (3)  Τμήματα του κειμένου αυτού έχουν διαγραφεί έτσι ώστε να εξασφαλιστεί η μη δημοσιοποίηση των εμπιστευτικών πληροφοριών· τα τμήματα αυτά είναι εντός αγκυλών και σημειώνονται με αστερίσκο.
   
      (4)  Υπενθυμίζεται ότι αναλήφθηκαν δεσμεύσεις για την εκχώρηση άδειας για τη χρήση του εμπορικού σήματος σε εννέα χώρες του Ευρωπαϊκού Οικονομικού Χώρου (Βέλγιο, Νορβηγία, Κάτω Χώρες, Γερμανία, Αυστρία, Πορτογαλία, Σουηδία, Δανία και Ελλάδα) ως όρος για την παροχή άδειας πραγματοποίησης της πράξης στις εννέα αυτές χώρες. Οι δεσμεύσεις αυτές περιλαμβάνονται στην απόφαση της Επιτροπής της 8ης Ιανουαρίου 2002 και προβλέπουν ειδικότερα τη χορήγηση αποκλειστικής άδειας για τη χρήση του εμπορικού σήματος Moulinex για πέντε έτη όσον αφορά την πώληση μικρών ηλεκτρικών συσκευών για τις δεκατρείς κατηγορίες προϊόντων που περιλαμβάνονται στην εν λόγω απόφαση και η δέσμευση να μην διοχετευθούν στο εμπόριο στις συγκεκριμένες χώρες προϊόντα που φέρουν το εμπορικό σήμα Moulinex κατά τη διάρκεια της σύμβασης παροχής άδειας και για τρία έτη μετά τη λήξη της.